钦定古今图书集成/明伦汇编/氏族典/第188卷 > 萧允
## 钦定古今图书集成/明伦汇编/氏族典/第188卷 > 萧允

按《陈书萧允传》：“允字叔佐，兰陵人。少知名。风神凝远，
通达有识鉴，容止酝藉，动合规矩。起家邵陵王法曹
参军，转湘东王主簿，迁太子洗马。侯景攻陷台城，百
僚奔散，允独整衣冠，坐于宫坊，景军人敬而弗之逼
也。寻出居京口，闭门静处，并日而食，卒免于患。侯景
平后，高祖镇南徐州，以书召之，允又辞疾。天嘉三年”，
征为太子庶子，除棱威将军、丹阳尹丞。五年，兼侍中，
聘于周，还，拜中书侍郎、大匠卿。高宗即位，迁黄门侍
郎。五年，出为安前晋安王长史。六年，晋安王为南豫
州，允复为王长史，入为光禄卿。允性敦重，未尝以荣
利干怀。至德三年，除中卫豫章王长史，累迁通直散
骑常侍、光胜将军、司徒左长史、安德宫少府，镇卫。鄱
阳王出镇会稽，允又为长史，带会稽郡丞，拜光禄大
夫。及隋师济江，允迁于关右。是时朝士至长安者，例
并授官，唯允与尚书仆射谢伷辞以老疾。隋文帝义
之，并厚赐钱帛。寻以疾卒于长安，时年八十四。